Source: https://e-justice.europa.eu/content_insolvency-474-si-mt.do?init=true&member=1
Timestamp: 2020-02-20 14:36:04+00:00
Document Index: 243200

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti\n', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

Insolvenza - Slovenja
Proċedimenti ta’ insolvenza u proċedimenti għal ristrutturar preventiv huma stabbiliti fl- Att dwar l-Operazzjonijiet Finanzjarji, il-Proċedimenti ta’ Insolvenza u l-Istralċ Obbligatorju (Zakon o finančnem poslovanju, postopkih zaradi insolventnosti in prisilnem prenehanju) (minn hawn ’il quddiem: ZFPPIPP).
I. IL-PROĊEDIMENTI TA’ INSOLVENZA
1. Proċedimenti għal ristrutturar finanzjarju - riorganizzazzjoni
Proċedimenti ta’ saldu jistgħu jinfetħu kontra:
- persuna ġuridika organizzata bħala kumpanija jew kooperattiva, sakemm il-liġi ma tistipulax mod ieħor għal kumpanija jew kooperattiva partikolari meta tikkunsidra l-attività li din tkun involuta fiha;
- intraprenditur; jew
- kull persuna ġuridika oħra meta jkun stipulat hekk mil-liġi.
Il-proċedimenti ta’ saldu obbligatorju jinkludu wkoll regoli speċjali għal saldu obbligatorju ta’ kumpanija kbira, medja jew żgħira. Dawn il-proċedimenti joffru għażla usa’ ta’ miżuri għar-ristrutturar finanzjarju tal-obbligi tad-debitur (pereżempju, pretensjonijiet garantiti tal-kredituri).
Proċedimenti ta’ saldu obbligatorju ssimplifikati huma permessi biss kontra kumpanija li tkun meqjusa bħala mikrokumpanija skont ir-regoli tal-Att dwar il-Kumpaniji (Zakon o gospodarskih družbah) jew kontra intraprenditur li jissodisfa l-kriterji għal kumpanija mikro jew żgħira.
2. Proċedimenti f’każ ta’ falliment
Proċedimenti ta’ falliment kontra entità ġuridika jistgħu jinfetħu kontra kwalunkwe entità ġuridika sakemm ma jkunx stipulat mod ieħor mil-liġi li tirregola forma ġuridika partikolari jew tip partikolari ta’ entità ġuridika jew persuna ġuridika partikolari. Proċedimenti ta’ falliment kontra kumpanija ta’ diżabbiltà jistgħu jiġu permessi biss bil-kunsens tal-gvern Sloven.
Falliment personali jista’ jinġieb kontra l-proprjetà ta’:
- intraprenditur;
- individwu (tabib, nutar, avukat, bidwi jew persuna fiżika li ma tkunx intraprenditur u li twettaq attività partikolari bħala professjoni); jew
- konsumatur.
Falliment ta’ suċċessjoni jista’ jinġieb kontra l-proprjetà ta’ testatur f'pożizzjoni ta' dejn eċċessiv - persuna fiżika mejta.
II. IL-PROĊEDIMENTI LI JIPPREĊEDU L-INSOLVENZA
Proċedimenti ta’ ristrutturar preventiv
Proċedimenti ta’ ristrutturar preventiv huma permessi biss kontra kumpanija kapitali li tkun meqjusa bħala kumpanija kbira, medja jew żgħira skont ir-regoli tal-Att dwar il-Kumpaniji.
Ir-rekwiżit prinċipali biex jinfetħu proċedimenti ta’ insolvenza hu l-eżistenza ta’ ċirkostanzi ta’ insolvenza. L-insolvenza hija ddefinita bħala sitwazzjoni fejn:
- id-debitur ikun ilu insolventi għal perjodu ta’ żmien twil minħabba li ma kienx kapaċi jħallas l-obbligazzjonijiet kollha dovuti tiegħu f’dak il-perjodu; jew
- id-debitur ikun sar insolventi għal perjodu ta’ żmien twil minħabba li l-valur tal-proprjetà tiegħu jkun inqas mit-total tal-obbligazzjonijiet tiegħu (pożizzjoni ta' dejn eċċessiv), jew minħabba li t-telf tal-kumpanija kapitali tad-debitur flimkien mat-telf riportat fis-sena attwali jaqbeż nofs il-kapital azzjonarju, u t-telf ma jkunx jista’ jiġi kopert mill-profitt riportat jew mir-riżervi.
Proċedimenti ta’ insolvenza preliminari u prinċipali
Il-proċedimenti ta’ insolvenza jinkludu proċedimenti ta’ insolvenza “preliminari” u “prinċipali”. Il-proċedimenti ta’ insolvenza preliminari jinfetħu billi jitressaq rikors għall-ftuħ tal-proċedimenti (rikors għall-ftuħ ta’ proċedimenti ta’ insolvenza). Waqt il-proċedimenti ta’ insolvenza preliminari, il-qorti tiddeċiedi dwar il-kundizzjonijiet għall-ftuħ tal-proċedimenti. Il-proċedimenti prinċipali jinfetħu permezz ta’ Deċiżjoni li fiha l-qorti tiddeċiedi dwar il-ftuħ ta’ proċedimenti ta’ insolvenza (il-ftuħ ta’ proċedimenti ta’ insolvenza).
Il-partijiet għall-proċedimenti ta’ insolvenza preliminari u prinċipali
Fil-proċedimenti preliminari, l-atti proċedurali jistgħu jitwettqu minn rikorrent tal-proċedimenti, debitur li kontrih ikun tressaq rikors għall-ftuħ ta’ proċedimenti meta d-debitur ma jkunx ir-rikorrent, u kreditur li jkun jista’ juri li x’aktarx għandu pretensjoni kontra d-debitur li kontrih ikun tressaq rikors għall-ftuħ ta’ proċedimenti, sakemm il-kreditur jikkomunika l-intenzjoni tiegħu li jipparteċipa fil-proċedimenti preliminari.
Fil-proċedimenti ta’ insolvenza prinċipali, l-atti proċedurali jistgħu jitwettqu minn kwalunkwe kreditur li jagħmel pretensjoni fil-proċedimenti kontra d-debitur insolventi u mid-debitur insolventi (f’saldu obbligatorju, saldu obbligatorju ssimplifikat u falliment personali).
Ftuħ u avviż tal-proċedimenti
Fl-istess jum li fih il-qorti toħroġ Deċiżjoni dwar il-ftuħ tal-proċedimenti, tippubblika d-Deċiżjoni fuq il-paġni web użati għall-pubblikazzjoni tad-dokumenti tal-qorti, dokumenti minn parteċipanti u informazzoni oħra fi proċedimenti ta’ insolvenza. Il-qorti tinforma lill-kredituri dwar il-ftuħ tal-proċedimenti permezz ta’ avviż, li għandu jiġi ppubblikat fl-istess jum u fl-istess ħin li fih tippubblika d-Deċiżjoni dwar il-ftuħ tal-proċedimenti. F’din id-Deċiżjoni, il-qorti tippubblika informazzjoni importanti dwar il-proċedimenti. Il-konsegwenzi legali tal-ftuħ tal-proċedimenti jibdew fil-jum tal-pubblikazzjoni tal-avviż dwar il-ftuħ tal-proċedimenti ta’ falliment.
Rikorrent fil-proċedimenti
Ir-rikors għall-ftuħ ta’ proċedimenti ta’ saldu obbligatorju jista’ jitressaq biss minn debitur insolventi jew azzjonist li jkun personalment responsabbli għal kumpanija debitriċi. Ir-rikors għall-ftuħ ta’ proċedimenti ta’ saldu obbligatorju kontra kumpanija kbira, medja jew żgħira jista’ jitressaq ukoll minn kredituri li, b’mod konġunt, ikunu sidien ta’ mill-inqas 20 % tal-pretensjonijiet finanzjarji kollha. Pereżempju, dawn jistgħu jkunu banek li jitqiesu bħala entitajiet informati tajjeb u li jkollhom l-informazzjoni, l-infrastruttura u l-persunal meħtieġa biex jimplimentaw pjan għar-ristrutturar finanzjarju tad-debitur insolventi.
Proċedimenti ta’ saldu obbligatorju jseħħu bl-intenzjoni li debitur insolventi jsir finanzjarjament solventi fuq perjodu ta' żmien qasir sa twil permezz tal-implimentazzjoni ta’ miżuri xierqa ta’ ristrutturar finanzjarju. Sabiex id-debitur ikun jista’ jwettaq in-negozju b’mod normali (u jipprovdi l-likwidità meħtieġa għall-operazzjonijiet tan-negozju kurrenti) waqt il-perjodu ta’ inċertezza waqt li jkunu għaddejjin il-proċedimenti ta’ saldu obbligatorju, id-disponiment forzat tal-assi tad-debitur mhuwiex permess. Bħala kontrobilanċ għal dan il-“vantaġġ” u bil-għan li d-debitur ma jitħallhiex jabbuża minnu, l-operazzjonijiet tan-negozju tiegħu huma ristretti waqt il-proċedimenti għal negozju regolari biss.
Ir-rikors għall-ftuħ ta’ proċedimenti ta’ saldu obbligatorju jista’ jitressaq biss minn debitur insolventi. F’dawn il-proċedimenti, pretensjonijiet ordinarji mhux garantiti biss huma suoġġetti għar-ristrutturar. Saldu obbligatorju ssimplifikat ma għandu ebda effett fuq pretensjonijiet ta’ prijorità jew garantiti, u lanqas fuq pretensonijiet għat-taxxi u l-kontribuzzjonijiet.
Ir-rikors għall-ftuħ ta’ proċedimenti ta’ falliment jista’ jitressaq minn debitur, azzjonist responsabbli ta’ debitur, kreditur, jew il-Fond tar-Repubblika tas-Slovenija għall-Garanzija Pubblika, il-Manteniment u d-Diżabbiltà (Javni jamstveni, preživninski in invalidski sklad Republike Slovenije). Il-kreditur irid juri l-probabbiltà li l-pretensjoni tiegħu kontra d-debitur se tirnexxi u li d-debitur ikun aktar minn xahrejn tard fil-ħlas tal-pretensjoni tiegħu. Il-Fond tar-Repubblika tas-Slovenja għall-Garanzija Pubblika, il-Manteniment u d-Diżabbiltà jrid juri l-probabbiltà li jeżistu pretensjonijiet ta’ ħaddiema kontra d-debitur tal-proċedimenti ta’ falliment proposti u li anki d-debitur ikun aktar minn xahrejn tard fil-ħlas ta’ dawn il-pretensjonijiet.
Proċedimenti ta’ ristrutturar preventiv jitwettqu bl-intenzjoni li d-debitur, li x’aktarx ikun se jsir insolventi fi żmien sena, jitħalla jimplimenta ċerti miżuri biex jirristruttura l-obbligi finanzjarji tiegħu u miżuri ta’ ristrutturar finanzjarju oħrajn li jkunu neċessarji biex jiġu eliminati l-kawżi tal-insolvenza possibbli, fuq il-bażi ta’ ftehim dwar ir-ristrutturar finanzjarju. Ir-rikors għall-ftuħ ta’ proċedimenti ta’ ristrutturar preventiv jista’ jitressaq biss minn debitur. Irid ikun hemm qbil bejn il-kedituri li jkollhom sehem ta’ mill-inqas 30 % tal-pretensjonijiet finanzjarji kollha kontra d-debitur dwar ir-rikors għall-ftuħ ta’ proċedimenti ta’ ristrutturar preventiv. Id-debitur għandu jehmeż mar-rikors, kopja ffirmata minn nutar tad-dikjarazzjoni tal-kredituri, fejn dawn jagħtu l-approvazzjoni tagħhom għall-ftuħ tal-proċedimenti.
Paġni web għall-pubblikazzjoni ta’ proċedimenti ta’ insolvenza
Għall-proċedimenti ta’ insolvenza kollha, dan li ġej għandu jiġi ppubblikat fuq il-paġni web għall-pubblikazzjonijiet pubbliċi fil-proċedimenti ta’ insolvenza:
l-informazzjoni dwar proċedimenti ta’ saldu obbligatorju individwali, proċedimenti ta’ falliment, likwidazzjoni obbligatorja, saldu obbligatorju ssimplifikat, ristrutturar preventiv u falliment ta’ suċċessjoni;
id-deċiżjonijiet tal-qorti maħruġin fil-proċedimenti (ħlief ċerti eċċezzjonijiet stipulati mil-liġi);
avviżi dwar il-ftuħ tal-proċedimenti, avviżi dwar id-dati tas-seduti u notifiki oħrajn u sejħiet għall-votazzjoni li jinħarġu minn qorti skont il-liġi;
ir-rekords tas-seduti u s-sessjonijiet tal-kumitat tal-kredituri;
ir-rapporti tal-amministraturi u tad-debituri insolventi fil-proċedimenti ta’ saldu obbligatorju;
il-lista tal-pretensjonijiet ivverifikati;
is-sottomissjonijiet tal-partijiet fil-proċedimenti u dokumenti oħrajn tal-qorti li għandhom jiġu ppubblikati skont iz-ZFPPIPP; u
in-notifiki kollha ta’ rkant pubbliku fil-proċedimenti ta’ falliment u l-istediniet sabiex jiġu ppreżentati offerti li jirrigwadaw ir-realizzazzjoni tal-patrimonju fil-każ ta’ falliment.
Il-paġni web għall-pubblikazzjoni tal-proċedimenti ta’ insolvenza huma ġestiti mill-Aġenzija tar-Repubblika tas-Slovenja għar-Rekords Legali Pubbliċi u Servizzi Relatati (Agencija Republike Slovenije za javnopravne evidence in storitve; minn hawn ’il quddiem: AJPES). Hemm preżunjoni statutorja irrifjutabbli li l-partijiet fi proċedimenti ta’ insolvenza u kull persuna oħra jsiru konxji mid-deċiżjonijiet tal-qorti, mir-rikorsi ta’ partijiet oħrajn għall-proċedimenti u atti legali oħrajn fi żmien tmint ijiem wara li jiġu ppubblikati. Għal din ir-raġuni, il-paġni web huma pubbliċi u mingħajr ħlas.
Il-proċedimenti ta’ saldu obbligatorju
Wara li jiftaħ proċedimenti ta’ saldu obbligatorju, id-debitur għandu jżomm il-proprjetà tiegħu. Id-debitur jista’ jbigħ biss il-proprjetà li ma tkunx meħtieġa għall-operat tan-negozju tiegħu meta l-bejgħ ta’ proprjetà bħal din ikun identifikat bħala miżura ta’ ristrutturar finanzjarju fil-pjan ta’ ristrutturar finanzjarju. Wara li jiftaħ proċedimenti ta’ saldu obligatorji, id-debitur jista’ jieħu self biss bil-kunsens tal-qorti, bil-limitu massimu ta’ dan is-self ikun daqs il-valur totali tal-assi likwidi meħtieġa għall-finanzjament tal-operat tan-negozju regolari u biex jiġu koperti l-ispejjeż tal-proċedimenti ta’ saldu obbligatorju.
Il-pretensjonijiet li jirriżultaw b’rabta mal-finanzjament tal-operat tan-negozju regolari tad-debitur fi proċedimenti ta’ saldu obbligatorju u fi proċedimenti ta’ ristrutturar preventiv jitħallsu fi proċedimenti ta’ falliment potenzjali sussegwenti mid-distribuzzjoni ġenerali tal-patrimonju tal-falliment, qabel ma jitħallsu l-pretensjonijiet ta’ prijorità (jiġifieri l-ispejjeż tal-proċedimenti).
Proċedimenti f’każ ta’ falliment
Il-patrimonju tal-falliment ta’ debitur li jkun persuna ġuridika jinkludi l-proprjetà tad-debitur f'falliment fil-ftuħ tal-proċedimenti, il-proprjetà kollha miksuba permezz tar-realizzazzjoni u l-ġestjoni tal-patrimonju ta’ falliment u billi jiġu kkuntestati atti legali tad-debitur f'falliment, u l-proprjetà miksuba permezz ta' operat tan-negozju kontinwat fejn id-debitur f'falliment ikompli l-operat tan-negozju wara l-ftuħ tal-proċedimenti ta’ falliment f’konformità maż-ZFPPIPP. Il-patrimonju tal-falliment jinkludi wkoll il-proprjetà miksuba bil-preżentazzjoni ta’ azzonijiet kontra azzjonisti responsabbli personalment għad-debitur f'falliment; minbarra assi li jkunu neċessarji b’mod urġenti sabiex jiġu ssodisfati l-ħtiġijiet bażiċi.
Il-patrimonju tal-falliment ta’ debitur f'falliment personali jinkludi l-proprjetà kollha li d-debitur f'falliment jikseb waqt il-perjodu ta’ verifika, sal-eżenzjoni mill-obbligi jew sal-għeluq tal-proċedimenti ta’ falliment. F’każ ta’ falliment personali, dan li ġej ikun eskluż mill-patrimonju f’każ ta’ falliment:
- oġġetti (oġġetti għal użu personali (ħwejjeġ, żraben, eċċ.), oġġetti tad-dar (għamara, friġġ, forn, washing machine, eċċ.) li jkunu neċessarji b’mod urġenti għad-debitur u l-membri tal-unità domestika tad-debitur, oġġetti meħtieġa b’mod urġenti għat-twettiq tax-xogħol tad-debitur, premjijiet u rikonoxximenti, iċ-ċurkett tat-tieġ, ittri personali, materjal miktub bl-id u dokumenti personali oħrajn (stampi u ritratti tal-membri tal-familja eċċ.); u
- riċevibbli (riċevibbli għal manteniment legali, riċevibbli għal kumpens għal korrimenti fuq il-persuna skont l-assigurazzjoni tad-diżabbiltà, riċevibbli għal għajnuna soċjali finanzjarja, eċċ.).
Barra minn hekk, il-patrimonju tal-falliment f’falliment personali ma jinkludix il-gwadanni tad-debitur meħtieġa għall-provvediment tad-dħul soċjali minimu (id-debitur iżomm tal-anqas 76 % tas-salarju minimu, u f’każ fejn id-debitur ikun isostni membru tal-familja jew persuna oħra, id-debitur għandu jipprovdi bil-liġi l-ammont preskritt għal kull persuna sostnuta).
F’każ ta’ falliment personali, id-debitur jiġi garantit l-istess dħul soċjali minimu li kieku jirċievi f’każ ta’ infurzar individwali.
Il-kompetenzi u l-kompiti ta’ qorti
Il-qorti tad-distrett għandha l-kompetenza sabiex tittratta l-proċedimenti ta’ insolvenza. Il-proċedimenti ta’ insolvenza jiġu ppreseduti minn imħallef wieħed. Il-Qorti Superjuri ta’ Ljubljana (Višje sodišče v Ljubljani) hija territorjalment kompetenti sabiex tiddeċiedi dwar l-appelli fil-proċedimenti ta’ insolvenza kollha.
Il-ħatra ta’ amministratur u s-setgħat tiegħu
L-amministratur jeżerċita s-setgħat u jwettaq il-kompiti fil-proċedimenti ta’ insolvenza, kif inhu stipulat mil-liġi, sabiex jiġu protetti l-interessi tal-kredituri. L-amministratur jinħatar fil-proċedimenti ta’ saldu obbligatorju u fil-proċedimenti ta’ falliment. L-amministratur jinħatar minn qorti b’Deċiżjoni dwar il-ftuħ tal-proċedimenti ta’ insolvenza. Fi proċedimenti ta’ saldu obbligatorju kontra kumpaniji kbar, medji jew żgħar, il-qorti taħtar amministratur b’Deċiżjoni speċjali fil-jum li jiġi wara dak li fih tirċievi rikors għall-ftuħ tal-proċedimenti.
Fi proċedimenti ta’ saldu obbligatorju, amministratur jissorvelja l-operat tan-negozju tad-debitur. Għal dan il-għan, id-debitur insolventi għandu jipprovdi l-informazzjoni kollha meħtieġa għas-superviżjoni u jippermetti l-ispezzjoni tar-rekords u d-dokumentazzjoni tan-negozju tiegħu. Fi proċedimenti bħal dawn, il-kapaċità ġuridika tad-debitur hija limitata. Wara l-ftuħ tal-proċedimenti, id-debitur jista’ jwettaq biss negozju (kurrenti) regolari relatat mal-attivitajiet tiegħu u mas-saldu tal-obbligazzjonijiet relatati man-negozju. Wara l-ftuħ tal-proċedimenti, id-debitur jista’ jkollu x'jaqsam mal-proprjetà tiegħu biss sal-punt meħtieġ biex iwettaq negozju regolari u ma jistax jieħu self jew kreditu, jagħti garanziji jew avallijiet, jew jidħol f’kuntratt jew iwettaq kwalunkwe att ieħor li jwassal għat-trattament inugwali tal-kredituri jew jinibixxi l-implimentazzjoni tar-ristrutturar finanzjarju. Wara l-ftuħ ta’ proċedimenti ta’ saldu obbligatorju, id-debitur jista’, barra mill-kuntratti regolari u soġġett għall-għoti ta’ kunsens mill-qorti, ibigħ proprjetà li ma tkunx meħtieġa għan-negozju tiegħu jekk il-bejgħ tal-proprjetà jkun speċifikat bħala miżura ta’ ristrutturar finanzjarju fil-pjan ta’ ristrutturar finanzjarju. Id-debitur jista’ jieħu self jew kreditu b’limitu massimu daqs il-valur totali tal-assi likwidi meħtieġa għall-finanzjament tal-operat tan-negozju regolari u biex jiġu koperti l-ispejjeż tal-proċedimenti ta’ saldu obbligatorju. Il-qorti tiddeċiedi jekk tagħtix il-kunses fuq bażi tal-opinjoni tal-amministratur jew il-kumitat tal-kredituri.
Ladarba jinfetħu proċedimenti ta’ falliment kontra entità ġuridika, is-setgħat tar-rappreżentanti tad-debitur, detentur ta’ prokura u persuni oħrajn awtorizzati sabiex jirrappreżentaw lid-debitur, kif ukoll is-setgħat tal-maniġment sabiex jiġġestixxi n-negozju tad-debitur jiġu tterminati. L-amministratur jakkwista s-setgħat li jiġġestixxi n-negozju tad-debitur insolventi waqt il-proċedimenti ta’ falliment skont il-bżonnijiet tal-proċedimenti u sabiex jirrappreżenta lid-debitur fi:
atti proċedurali u ġuridiċi oħrajn relatati mal-verifika tal-pretensjonijiet, u mad-drittijiet ta’ separazzjoni u esklużjoni;
atti proċedurali u atti ġuridiċi oħrajn sabiex jiġu kkuntestati atti ġuridiċi tad-debitur insolventi;
kuntratti ġuridiċi u atti oħrajn meħtieġa sabiex jiġi rrealizzat il-patrimonju f’każ ta’ falliment;
ir-realizzazzjoni ta’ deroga u drittijiet oħrajn miksubin mid-debitur insolventi bħala konsegwenza ġuridika tal-ftuħ ta’ proċedimenti ta’ falliment; u
tranżazzjonijiet ġuridiċi oħrajn li d-debitur insolventi jista’ jwettaq taħt il-liġi.
Ladarba jkunu nfetħu proċedimenti ta’ falliment personali, il-kapaċità ġuridika tad-debitur f'falliment tkun ristretta minn:
1. nuqqas ta’ abbiltà li jikkonkludi kuntratti jew jagħmel tranżazzjonijiet jew atti ġuridiċi oħrajn li jinkludu t-trattament ta’ proprjetà inkluża fil-patrimonju f’każ ta’ falliment; u
2. nuqqas ta’ abbiltà, mingħajr il-kunsens tal-qorti, li:
jissellef jew jieħu kreditu, jew jagħti garanziji;
jiftaħ kont bankarju jew kont tal-flus ieħor; jew
jirriftjuta d-drittijiet ta’ suċċessjoni jew drittijiet proprjetarji oħrajn.
Tranżazzjoni ġuridika jew att ġuridiku ieħor ta’ debitur f'falliment li jmorru kontra dawn ir-regoli ma jkollhomx effett ġuridiku, ħlief fejn il-parti kontraenti l-oħra ma tkunx taf u ma setgħetx tkun taf li l-proċedimenti ta’ falliment personali kienu miftuħin kontra d-debitur fil-waqt tal-konklużjoni tat-tranżazzjoni ġurdika jew it-twettiq tal-att ġuridiku, li s-suġġett tiegħu kien id-dispożizzjoni tal-proprjetà tad-debitur inkluża fil-patrimonju f’każ ta’ falliment. Bħala regola, u evidenza għall-kuntrarju mhix permessa, il-parti kontraenti l-oħra titqies li kienet taf li l-proċedimenti ta’ falliment personali kienu nfetħu kontra d-debitur, fejn il-kuntratt jew kwalunkwe tranżazzjoni ġuridika oħra tkun ġiet konkluża aktar minn tmint ijiem wara l-pubblikazzjoni tal-avviż tal-ftuħ tal-proċedimenti ta’ falliment fuq il-paġni web pubbliċi għall-pubblikazzjoni tal-proċedimenti ta’ insolvenza.
Fi proċedimenti ta’ ristrutturar preventiv, amministratur ma jkunx involut. Il-kapaċità ġuridika tad-debitur mhijiex ristretta f’dawn il-proċedimenti. Amministratur lanqas ikun involut fi proċedimenti ta’ saldu obbligatorju ssimplifikati.
Liċenzja biex taġixxi bħala amministratur
Il-funzjoni ta’ amministratur tista’ titwettaq biss minn persuna li jkollha liċenzja valida mill-ministru responsabbli għall-affarijiet legali biex twettaq il-funzjoni ta’ amministratur fi proċedimenti ta’ insolvenza u likwidazzjoni obbligatorja.
Il-ministru responsabbli għall-affarijiet legali joħroġ il-liċenzja sabiex wieħed ikun jista’ jaġixxi bħala amministratur għal persuna li tissodisfa l-kundizzjonijiet li ġejjin:
huwa ċittadin tar-Repubblika tas-Slovenja jew ta’ Stat Membru tal-UE, Stat Membru taż-ŻEE jew Stat Membru tal-OECD u jkollu għarfien operazzjonali tal-Isloven;
ikollu kapaċità ġuridika u, b’mod ġenerali, ikollu saħħa tajba;
ikollu tal-anqas l-ewwel ċiklu ta’ edukazzjoni għolja jew edukazzjoni komparabbli miksuba barra mill-pajjiż li tkun ġiet nostrifikata, rikonoxxuta jew evalwata f’konformità mal-liġi dwar l-evalwazzjoni u r-rikonoxximent tal-edukazzjoni, jew ikollu liċenzja biex iwettaq il-kompiti ta’ awditur jew awditur awtorizzat;
ikollu tal-anqas esperjenza ta’ tliet snin ta’ xogħol relatat mal-edukazzjoni professjonali tiegħu;
ikollu polza tal-assigurazzjoni li tkopri r-responsabbiltà tiegħu għad-danni ta’ tal-anqas EUR 500,000 f’sena;
ikun għadda minn eżami professjonali biex jaġixxi ta’ amministratur;
ikun persuna meqjusa bħala affidabbli mill-pubbliku biex taġixxi ta’ amministratur;
ikun ta dikjarazzjoni lill-ministru responsabbli għall-affarijiet legali li hu jkun ser iwettaq ir-rwol tiegħu ta’ amministratur b’mod kuxjenzjuż u responsabbli u li ser jaħdem lejn finalizzazzjoni mħaffa tal-proċedimenti bl-aktar termini ta’ ripagament favorevoli possibbli lill-kredituri f’kull proċediment ta’ insolvenza li fih jinħatar.
Tpaċija tal-pretensjonijiet mal-ftuħ tal-proċedimenti ta’ saldu obbligatorju
Fejn, mal-ftuħ ta’ proċedimenti ta’ saldu obbligatorju, ikun hemm pretensjoni minn kreditur kontra debitur insolventi u kontrapretensjoni tad-debitur insolventi kontra l-kreditur, jitqies li tkun saret tpaċija tal-pretensjonijiet mal-ftuħ tal-proċedimenti ta’ saldu obbligatorju. Din ir-regola tapplika wkoll għal pretensjonijiet mhux monetarji u pretensjonijiet mhux dovuti għal ħlas fil-ftuħ tal-proċedimenti ta’ saldu obbligatorju. Il-ftuħ ta’ proċedimenti ta’ saldu obbligatorju ma jkollux effett fuq pretensjonijiet garantiti u ta’ prijorità u drittijiet ta’ esklużjoni. Fi proċedimenti ta’ insolvenza kontra kumpaniji kbar, medji jew żgħar, il-pretensjonijiet garantiti jistgħu jiġu soġġetti għal ristrutturar finanzjarju.
Tpaċija ta’ pretensjonijiet mal-ftuħ tal-proċedimenti ta’ falliment
Fejn, mal-ftuħ tal-proċedimenti ta’ falliment, issir pretensjoni minn kreditur kontra d-debitur f'falliment u kontropretensoni tad-debitur f'falliment kontra dak il-kreditur, jitqies li tkun saret tpaċija tal-pretensjonijiet mal-ftuħ tal-proċedimenti ta’ saldu obbligatorju. Din ir-regola tapplika wkoll għal pretensjonijiet mhux monetarji u pretensjonijiet mhux dovuti għal ħlas mal-ftuħ tal-proċedimenti ta’ falliment. Il-kreditur ma jinnotifikax il-pretensjoni tiegħu kontra d-debitur f'falliment fil-proċedimenti ta’ falliment, iżda għandu jinnotifika lill-amministratur dwar it-tpaċija fi żmien tliet xhur minn wara li jiġi ppubblikat l-avviż tal-ftuħ tal-proċedimenti ta’ falliment. Meta l-kreditur ma jinformax lill-amministratur bit-tpaċija, il-kreditur ikun responsabbli mad-debitur f'falliment biex jagħmel tajjeb għall-ispejjeż u telf ieħor li d-debitur f'falliment iġarrab minħabba l-ommissjoni tal-kreditur. Fejn il-pretensjoni tal-kreditur kontra d-debitur f'falliment tkun kondizzjonali, ikun hemm tpaċija jekk il-kreditur jitlob li jkun hemm tpaċija u l-qorti tagħti l-kunsens tagħha għal din it-tpaċija.
F’każ ta’ pretensjoni kontra kreditur f'falliment li tkun saret qabel il-ftuħ tal-proċedimenti ta’ falliment jew li tkun ġiet akkwiżita minn kreditur ġdid qabel il-ftuħ tal-proċedimenti ta’ falliment minħabba waqfien minn kreditur preċedenti, ma tistax issir tpaċija b’kontrapretensjoni tad-debitur f'falliment kontra l-kreditur il-ġdid, jekk dik il-pretensjoni tkun tqajmet qabel il-ftuħ tal-proċedimenti ta’ falliment.
F’każ ta’ pretensjoni kontra l-kreditur f'falliment li tkun tqajmet qabel il-ftuħ tal-proċedimenti ta’ falliment, ma tistax issir tpaċija b’kontrapretensjoni tad-debitur f'falliment kontra dak il-kreditur, jekk dik il-pretensjoni tkun tqajmet wara l-ftuħ tal-proċedimenti ta’ falliment.
Ordnijiet sabiex issir tranżazzjoni ġuridika jew att ġuridiku ieħor għal debitur jiġu rtirati jekk id-debitur ikun ħariġhom qabel il-ftuħ tal-proċedimenti ta’ falliment. Wara l-ftuħ tal-proċedimenti ta’ falliment, fornitur ta’ servizz ta’ pagament ma jistax jagħmel pagamenti mill-assi monetarji tad-debitur insolventi skont Deċiżjoni dwar l-infurzar jew l-irkupru obbligatorju. Offerti mogħtijin mid-debitur f'falliment qabel il-ftuħ tal-proċedimenti ta’ falliment jiġu rtirati, ħlief meta d-destinatarju jkun jaċċetta l-offerta qabel il-ftuħ tal-proċedimenti ta’ falliment.
Amministratur jista’ jirtira kuntratti ta’ kera u lokazzjoni mal-ftuħ tal-proċedimenti ta’ falliment jekk dawn il-kuntratti jkunu ġew konklużi mid-debitur f'falliment qabel il-ftuħ tal-proċedimenti ta’ falliment bl-għoti ta’ avviż ta’ xahar, irrilevanti mir-regoli statutorji ġenerali u t-termini tal-kuntratt. Meta d-debitur f'falliment juża d-dritt tiegħu ta’ terminazzjoni, il-perjodu ta’ notifika jibda fl-aħħar jum tax-xahar li fih il-parti kontraenti l-oħra tirċievi d-dikjarazzjoni tad-debitur f'falliment dwar it-terminazzjoni, u jiskadi fl-aħħar jum tax-xahar ta’ wara. Il-parti kontraenti l-oħra għandha d-dritt għal kumpens għad-danni mingħand id-debitur f'falliment li jkunu rriżultaw mill-eżerċitar tad-dritt tat-terminazzjoni, għall-kuntrarju tar-regoli ġenerali. Il-pretensjoni għad-danni għandha tiġi nnotifikata fil-proċedimenti ta’ falliment u titħallas mill-patrimonju distribwibbli skont il-liġi dwar il-pagament tal-pretensjonijiet tal-kredituri.
Il-ftuħ tal-proċedimenti ta’ falliment ma jkollux effett fuq ftehim dwar saldu jew fuq kuntratt finanzjarju kwalifikat li għalih japplikaw ir-regoli stipulati fil-ftehim dwar is-saldu. Meta, wara li jiġu indirizzati d-drittijiet u l-obbligi reċiproċi skont ir-regoli stipulati fil-ftehim dwar is-saldu, tirriżulta pretensjoni monetarja netta ta’ parti kontraenti oħra kontra d-debitur f'falliment, il-parti kontraenti l-oħra għandha tinnotifika l-pretensjoni fil-proċedimenti ta’ falliment u l-pretensjoni titħallas mill-patrimonju distribwibbli, skont l-istat tad-dritt dwar il-pagament tal-pretensjonijiet tal-kredituri.
L-impermissibbiltà tal-infurzar u tar-rahan
Wara l-ftuħ tal-proċedimenti ta’ insolvenza kontra debitur insolventi, ġeneralment ma jkunx permissibbli mil-liġi li tinħareġ Deċiżjoni ta’ infurzar jew ta’ rahan, sakemm il-liġi ma tispeċifikax mod ieħor.
Wara l-ftuħ ta’ proċedimenti ta’ ristrutturar preventivi kontra debitur, mhuwiex permess li tinħareġ Deċiżjoni għal infurzar jew għal rahan ta’ pretensjoni finanzjarja li tkun is-suġġett ta’ ristrutturar preventiv.
Terminazzjoni ta’ proċedimenti miftuħin għall-infurzar jew rahan
Il-proċedimenti għall-infurzar jew għal rahan li jkunu nfetħu kontra debitur insolventi qabel il-ftuħ tal-proċedimenti ta’ saldu obbligatorju jiġu tterminati mal-ftuħ tal-proċedimenti tal-aħħar u jistgħu jitkomplew biss fuq bażi ta’ Deċiżjoni tal-qorti li tkun qed twettaq proċedimenti ta’ saldu obbligatorju li hija ddikjarata bil-liġi li hi l-bażi biex jitkomplew il-proċedimenti għall-infurzar jew għal rahan.
Il-ftuħ tal-proċedimenti ta’ falliment għandu l-konsegwenzi ġuridiċi li ġejjin fuq il-proċedimenti għall-infurzar jew ta’ rahan li jkunu nfetħu kontra debitur insolventi qabel il-bidu tal-proċedimenti ta’ ftuħ:
fejn, fil-proċedimenti ta’ infurzar jew ta’ rahan fuq proprjetà mobbli jew immobbli, il-kreditur ikun għadu ma kisibx id-dritt ta’ separazzjoni qabel il-ftuħ tal-proċedimenti ta’ falliment, il-proċedimenti għal infurzar jew ta’ rahan jiġu sospiżi mal-ftuħ tal-proċedimenti ta’ falliment;
fejn, fil-proċedimenti għal infurzar jew ta’ rahan fuq proprjetà mobbli jew immobbli, il-kreditur ikun kiseb id-dritt ta’ separazzjoni qabel il-ftuħ tal-proċedimenti ta’ falliment u jekk, il-bejgħ tal-proprjetà li tkun is-suġġett tad-dritt ta’ separazzjoni ikun għadu ma sarx qabel il-ftuħ tal-proċedimenti ta’ falliment, il-proċedimenti għal infurzar jew ta’ rahan jiġu sospiżi mal-ftuħ tal-proċedimenti ta’ falliment;
fejn kreditur fil-proċedimenti ta’ infurzar jikseb dritt ta’ separazzjoni qabel il-ftuħ tal-proċedimenti ta’ falliment, u jekk qabel il-ftuħ tal-proċedimenti ta’ falliment il-bejgħ tal-proprjetà li tkun is-suġġett ta’ dritt ta’ separazzjoni ikun sar fil-proċedimenti ta’ infurzar, il-ftuħ tal-proċedimenti ta’ falliment ma jkollux effett fuq il-proċedimenti ta’ infurzar; u
il-proċedimenti tas-sigurtà minn miżura interim jew preliminari jiġu sospiżi mal-ftuħ tal-proċedimenti ta’ falliment, u l-azzjonijiet kollha mwettqin f’dak il-proċedimenti jiġu annullati.
Il-proċedimenti ta’ infurzar jew ta’ rahan li jkunu nbdew kontra d-debitur qabel il-ftuħ tal-proċedimenti ta’ ristrutturar preventiv għall-infurzar jew għall-assigurazzjoni ta’ pretensjoni finanzjarja, li tkun is-suġġett ta’ ristrutturar preventiv, jiġu tterminati mal-ftuħ tal-proċedimenti ta’ ristrutturar preventiv. Il-qorti tal-infurzar tiddeċiedi dwar it-terminazzjoni tal-proċedimenti ta’ infurzar jew rahan skont ir-rikors tad-debitur.
Il-prinċipju tal-konsolidazzjoni tal-proċedimenti ta’ falliment
Kreditur jista’ jinnotifika l-pretensjoni tiegħu għat-twettiq ta' obbligazzjoni li tkun irriżultat mir-relazzjoni mad-debitur f'falliment sal-ftuħ tal-proċedimenti ta’ falliment biss fi proċedimenti ta’ falliment kontra dak id-debitur u skont ir-regoli tal-proċedimenti (regoli dwar in-notifika u l-verifika tal-pretensjonijiet, direzzjonijiet dwar it-tilwim (il-ftuħ ta' kawża) dwar pretensjonijiet ikkontestati, eċċ.)
Fejn kreditur ikun fetaħ kawża biex jistabbilixxi pretensjoni qabel il-ftuħ ta’ proċedimenti ta’ falliment, it-tilwim jiġi sospiż fuq il-bażi tar-regoli tal-Att dwar il-Proċeduri Ċivili (Zakon o pravdnem postopku). Kreditur li jkun fetaħ kawża qabel il-ftuħ ta' proċedimenti ta’ falliment għandu jinnotifika l-pretensjoni tiegħu fil-proċedimenti ta’ falliment.
Fil-jum li tiġi ppubblikata Deċiżjoni dwar il-verifika tal-pretensjonijiet, jiġu tterminati r-raġunijiet li għalihom tkun ġiet sospiża kawża bħala konsegwenza tal-proċedimenti ta’ falliment. Jekk pretensjoni ta’ kreditur tiġi rikonoxxuta, l-interess legali tiegħu li jkompli bil-kawża fuq dik il-pretensjoni jispiċċa u l-proċedimenti tal-kawża jiġu sospiżi. Il-kreditur jingħata sehem ugwali u proporzjonat meta mqabbel ma’ dak tal-kredituri l-oħrajn li l-pretensjonijiet ordinarji mhux garantiti tagħhom ikunu ġew rikonoxxuti fil-proċedimenti ta’ falliment.
Jekk il-pretensjoni ta’ kreditur fil-proċedimenti ta’ falliment tiġi kkontestata mill-amministratur, il-kreditur għandu jressaq rikors biex il-kawża sospiża titkompla fi żmien xahar minn meta d-Deċiżjoni dwar il-verifika tal-pretensjonijiet tkun ġiet ippubblikata. F’dak il-każ, il-kreditur fil-kawża jeħtieġ biss li jfittex li jistabbilixxi l-eżistenza tal-pretensjoni. Jekk il-pretensjoni ta’ kreditur tiġi kkontestata minn kreditur ieħor, il-kreditur għandu jespandi l-kawża tiegħu sabiex jinkludi l-kreditur li jkun qed jikkontesta l-pretensjoni bħala imputat ġdid, fi żmien xahar mill-pubblikazzjoni tad-Deċiżjoni dwar il-verifika tal-pretensjonijiet. Meta l-pretensjoni tiegħu tkun stabbilita fil-kawża, il-kreditur jitħallas sehem ugwali u proporzjonat meta mqabbel ma’ dak tal-kredituri l-oħrajn li l-pretensjonijiet ordinarji mhux garantiti tagħhom kienu rikonoxxuti fil-proċedimenti ta’ falliment.
Fil-proċedimenti ta’ insolvenza prinċipali, l-atti proċedurali jistgħu jitwettqu minn kwalunkwe kreditur fil-proċedimenti li jfittex li jistabbilixxi l-pretensjoni tiegħu kontra d-debitur insolventi. Bħala regola ġenerali, kull kreditur (bħala parti) għandu dritt fil-proċedimenti ta’ insolvenza li jappella kull Deċiżjoni tal-qorti ħlief fejn il-liġi tistipula li appell kontra Deċiżjoni partikolari jista’ jitressaq biss minn ċerti partijiet. L-appell għandu jiġi ppreżentat fi żmien 15-il jum. Il-perjodu ta’ 15-il jum għal persuni li għandha tittieħed Deċiżjoni fir-rigward tagħhom sont iz-ZFPPIPP, jibda mill-jum li tinħareġ id-Deċiżjoni; għal persuni oħrajn il-perjodu ta’ 15-il jum jibda mill-jum li fih tiġi ppubblikata d-Deċiżjoni.
Fi proċedimenti ta’ insolvenza, kreditur jista’ jwettaq ukoll atti proċedurali permezz tal-kumitat tal-kredituri li, bħala korp tal-kredituri għan-nom tal-kredituri kollha li huma partijiet għall-proċedimenti, ikun awtorizzat li jwettaq atti proċedurali stipulati mil-liġi. Kumitat tal-kredituri jiġi stabbilit fil-proċedimenti ta’ saldu obbligatorju; fi proċedimenti ta’ falliment, dan jiġi stabbilit biss meta l-kredituri jitolbu li jiġi stabbilit.
Il-Kumitat tal-kredituri
Fi proċedimenti ta’ saldu obbligatorju, il-qorti tistabbilixxi kumitat tal-kredituri li, sabiex jeżerċita d-drittijiet u s-setgħat tiegħu, għandu d-dritt li jispezzjona r-rekords tan-negozju tad-debitur (jiġifieri spezzjoni tal-operat u tas-sitwazzjoni finanzjarja tad-debitur) biex jiġi protett l-interess tal-kredituri u biex jingħataw proposti u opinjonijiet meħtieġa biex jiġu protetti l-kredituri fil-proċedimenti. Fil-proċedimenti ta’ saldu obbligatorju, il-kumitat ta’ kredituri jista’, għal finijiet ta’ ristrutturar finanzjarju tad-debitur insolventi, jadotta deċiżjoni f’konformità ma’ ċerti kundizzjonijiet leġiżlattivi dwar iż-żieda tal-kapital azzjonarju b’injezzjonijiet ta’ flus jew kontribuzzjonijiet in natura, li jkunu s-suġġett tal-pretensjonijiet tal-kredituri kontra d-debitur insolventi.
L-emendi leġiżlattivi fl-aħħar tal-2013, li għandhom l-għan li jiġi ffaċilitat ir-ristrutturar finanzjarju effiċjenti ta’ kumpanji kbar u medji, inkludew regoli speċjali għas-saldu obbligatorju kontra kumpaniji bħal dawn, li saħħew il-pożizzjoni tal-kredituri b’mod sinifikanti. Ir-regoli ta’ dawk il-proċedimenti jintużaw għal kumpaniji żgħar ukoll, skont l-emenda leġiżlattiva fl-2016. Sabiex l-amministratur iwettaq il-kompiti tiegħu b’mod korrett fil-proċedimenti ta’ saldu obbligatorju, ikun hemm bżonn ta’ esperjenza usa’ u taħriġ u, għaldaqstant, meta jinħatar aministratur, ir-regola dwar il-ħatra skont l-ordni ta’ sekwenza ta’ ħatra awtomatika ma tapplikax u minflok il-qorti tagħżel amministratur fuq valutazzjoni tagħha stess. Meta l-kredituri stess jipproponu l-ftuħ ta’ proċedimenti ta’ saldu obbligatorju kontra debitur insolventi skont id-dispożizzjoni ġuridika l-ġdida, il-qorti taħtar l-amministratur li jkun ġie ssuġġerit mir-rikorrenti. Skont is-sistema l-ġdida, il-kumitat ta-kredituri wkoll jista' jaħtar rappreżentant tal-kredituri. Dan jippermetti lill-kumitat tal-kredituri biex isegwi b’mod aktar effiċjenti n-negozju tal-kumpanija debitriċi u l-proċessi ta’ ġestjoni fl-implimentazzjoni ta’ miżuri ta’ ristrutturar finanzjarju li jaqgħu taħt is-setgħat tagħha (pereżempju, miżuri dwar ir-ristrutturar tan-negozju biex jiġu ottimizzati l-kostijiet tan-negozju jew sabiex tiżdied l-effiċjenza tan-negozju). Is-setgħat tal-kumitat tal-kredituri komplew ġew estiżi sabiex tiġi inkluża l-possibbilità li l-kumitat tal-kredituri jemenda l-pjan ta’ ristrutturar finanzjarju.
Rimedji legali ta’ kreditur individwali fi proċedimenti ta’ saldu obbligatorju
Kull kreditur jew amministratur jista’ jippreżenta oġġezzjoni kontra t-twettiq tal-proċedimenti ta’ saldu obbligatorju:
meta d-debitur ma jkunx insolventi u jkun jista’ jħallas l-obbligi kollha tiegħu fil-ħin;
meta d-debitur insolventi jkun jista’ jissodisfa l-obbligi tiegħu fi proporzjon akbar jew f’perjodu iqsar ta’ żmien milli stipulat fil-proposta għal saldu obbligatorju;
meta jkun improbabbli li r-realizzazzjoni tal-pjan ta’ ristrutturar finanzjarju tkun ser tippermetti lid-debitur isir solventi fuq perjodu ta' żmien qasir sa twil;
meta jkun improbabbli li l-kredituri jkun ser ikollhom, permezz ta’ konferma tas-saldu obbligatorju kif propost mid-debitur, kundizzjonijiet aktar favorevoli għall-pagament tal-pretensjonijiet tagħhom milli kieku nfetħu proċedimenti ta’ falliment; jew
meta d-debitur insolventi jaġixxi kontra r-regoli li jirrestrinġu n-negozju tiegħu waqt il-proċedimenti ta’ saldu obbligatorju jew ikun aktar minn 15-il jum tard fil-ħlas tas-salarji tal-impjegati fl-ammont minimu jew biex iħallas it-taxxi u l-kontribuzzjonijiet li d-debitur għandu jikkalkula u jħallas fl-istess waqt li jħallas il-pagi tal-impjegati.
Kull kreditur li jiġi affettwat minn saldu obbligatorju kkonfermat jista’ jitlob lill-qorti biex tannulla s-saldu obbligatorju kkonfermat jekk id-debitur insolventi jkun jista’ jħallas il-pretensjoni tal-kreditur kollha. Kawża biex tiġi stabbilita pretensjoni annullabbli għandha tiġi ppreżentata fi żmien sitt xhur wara l-iskadenza għall-pagament tal-pretensjoni, kif stipulat fis-saldu obbligatorju kkonfermat. Kull kreditur li jiġi affettwat minn saldu obbligatorju kkonfermat jista’ jitlob lill-qorti biex tannulla s-saldu obbligatorju kkonfermat fejn dan ikun inkiseb b’mod froduleti. Kawża sabiex tiġi stabbilita pretensjoni annullabbli għandha tinfetaħ fi żmien sentejn wara li d-Deċiżjoni dwar il-konferma tas-saldu obbligatorju ssir finali.
Fi proċedimenti ta’ falliment, kumitat tal-kredituri għandu d-dritt li jispezzjona d-dokumentazzoni kollha miżmuma mill-amministratur fil-proċedimenti ta’ falliment u li jispezzjona d-dokumentazzjoni li l-amministratur għandu jżomm fir-rigward tal-proċedimenti. Fil-proċedimenti ta’ falliment, il-kumitat tal-kredituri jista’ jipprovdi:
l-opinjoni tiegħu dwar it-twettiq ta’ operazzjonijiet tan-negozju neċessarji tad-debitur f'falliment;
il-kunsens tiegħu dwar it-tkomplija tal-operazzjonijiet tan-negozju tad-debitur f'falliment;
opinjoni dwar il-pjan propost tal-amministratur dwar l-andament tal-proċedimenti ta’ falliment;
opinjoni dwar Deċiżjoni ta' bejgħ ta' proprjetà;
kunsens fejn prezz ta’ bidu jew ta’ riżerva jkun inqas minn nofs il-valur tal-proprjetà, kif ivvalutat fuq il-bażi tal-valur ta’ likwidazzjoni;
opinjoni dwar il-valutazzjoni tal-amministratur tal-ispejjeż tal-proċedimenti ta’ falliment u l-emenda tagħhom; u
opinjoni dwar it-tlestija tal-proċedimenti ta’ falliment.
F’saldu obbligatorju ssimplifikat u fi proċedimenti ta’ ristrutturar preventivi, ma jiġix iffurmat kumitat ta’ kredituri.
Fil-proċedimenti ta’ falliment, aministratur ikun ir-rappreżentant legali tad-debitur f'falliment u f’dan ir-rwol huwa awtorizzat li jiġġestixxi l-patrimonju f’każ ta’ falliment u jirrealizzah.
L-amministratur tal-falliment jiġġestixxi l-patrimonju f’każ ta’ falliment, b’mod partikolari permezz ta’ lokazzjoni tal-proprjetà tad-debitur f'falliment u żieda tal-assi monetarji tad-debitur f'falliment. L-amministratur jista’ jikkonkludi wkoll saldu fil-qorti jew barra mill-qorti li għalih ikollu bżonn l-opinjoni tal-kumitat ta’ kredituri u l-kunsens tal-qorti. Wara l-ftuħ tal-proċedimenti ta’ falliment, il-proprjetà tad-debitur tista’ tinkera jew tiġi lokata biss jekk permezz ta’ dan, il-bejgħ tal-proprjetà ma jiġix ittardjat. Kuntratt ta’ kera jew ta’ lokazzjoni jista’ jiġi konkluż biss għal perjodu ta’ żmien speċifiku u għal mhux aktar minn sena. L-amministratur jista’, bil-kunsens tal-qorti, jistabbilixxi dritt ta’ xiri prijoritarju għall-proprjetà li tkun is-suġġett tal-lokazzjoni għall-benefiċċju tal-lokatarju.
L-amministratur huwa mabut bil-liġi fir-rigwad tal-investiment tal-assi monetarji tad-debitur f'falliment. L-assi monetarji jistgħu jiġu investiti biss f’titoli ta’ dejn maħruġin mir-Repubblika tas-Slovenja jew minn Stat Membru tal-UE ieħor, il-Bank Ċentrali Ewropew, il-Bank tas-Slovenja jew bank ċentrali ta’ Stat Membru tal-UE ieħor, jew f’titoli ta’ dejn (barra titoli subordinati) maħruġin minn bank b’uffiċċju rreġistrat fir-Repubblika tas-Slovenja jew istituzzjoni ta’ kreditu b’uffiċċju fi Stat Membru tal-UE ieħor. Depożiti ta’ flus fil-bank jistgħu jsiru biss ma’ bank b’uffiċċju rreġistrat fir-Repubblika tas-Slovenja jew ma’ istituzzjoni ta’ kreditu b’uffiċċju rreġistrat fi Stat Membru tal-UE ieħor.
Fil-qafas tar-realizzazzjoni, l-amministratur tal-falliment jista’ jbigħ il-proprjetà tad-debitur f'falliment, ifittex il-pretensjonijiet tiegħu u jwettaq kwalunkwe att legali ieħor biex jiġu rrealizzati d-drittijiet proprjetarji tiegħu. Kuntratt għall-bejgħ ta’ proprjetà tad-debitur f'falliment jista’ jiġi konkluż permezz ta’ rkant pubbliku jew sejħa vinkolanti għall-offerti. Kuntratt jista’ jiġi konkluż fuq bażi ta’ negozjati diretti ma’ xerrej biss b’mod eċċezzjonali. Il-bejgħ jibda b’(l-ewwel) deċiżjoni ta’ qorti dwar il-bejgħ. Il-qorti toħroġ deċiżjoni dwar il-bejgħ meta jsir rikors mill-amministratur u fuq bażi ta’ opinjoni tal-kumitat tal-kredituri. Meta proprjetà li fuqha kreditur separat ikollu dritt ta’ ħlas lura prijoritarju (rahan stabbilit) tinbiegħ, l-opinjoni ta’ dak il-kreditur separat hija meħtieġa wkoll. Fid-deċiżjoni li fiha l-qorti tiddeċiedi għall-ewwel darba dwar il-bejgħ ta’ proprjetà partikolari, il-qorti tiddeċiedi wkoll dwar:
1. il-metodu tal-bejgħ;
2. il-prezz tal-bidu fi rkant pubbliku jew il-prezz ta’ riżerva f’sejħa għall-offerti vinkolanti; u
3. l-ammont tad-depożitu.
F’każ fejn irkant pubbliku jew sejħa għall-offerti għall-bejgħ ta’ proprjetà partikolari fuq bażi tal-ewwel deċiżjoni dwar il-bejgħ ma jirnexxux, fid-deċiżjoni sussegwenti dwar il-bejgħ il-qorti tista’:
1. jew:
- terġa’ tiddeċiedi li l-bejgħ għandu jsir permezz ta’ rkant pubbliku jew sejħa għall-offerti vinkolanti; u
- tistipula prezz tal-bidu jew ta’ riżerva aktar baxx min dak tal-ewwel deċiżjoni; jew
2. tiddeċiedi li toħroġ sejħa għall-offerti mhux vinkolanti għal bejgħ fuq bażi ta’ negozjati diretti.
Il-qorti tistipula l-prezz ta’ riżerva fil-proċedimenti biex jiġu aċċettati offerti vinkolanti fuq il-bażi tal-valur ivvalutat tal-proprjetà. Fl-ewwel deċiżjoni dwar il-bejgħ, il-prezz ta’ riżerva ma jistax ikun aktar baxx minn nofs il-valur tal-proprjetà, kif ivvalutat fuq il-bażi tal-valur ta’ likwidazzjoni tagħha. F’deċiżjoni sussegwenti dwar il-bejgħ, il-qorti tista’ tistipula prezz ta’ bidu jew ta’ riżerva li jkun anqas minn nofs il-valur tal-proprjetà, kif ivvalutat fuq il-bażi tal-valur tal-likwidazzjoni tagħha, meta l-kumitat tal-kredituri jew kreditur separat jagħti l-kunsens tiegħu.
Fil-proċedimenti ta’ falliment, il-kredituri għandhom jinnotifikaw il-pretensjonijiet tagħhom kontra d-debitur f'falliment li jkunu rriżultaw qabel il-ftuħ tal-proċedimenti ta’ falliment, ħlief għal dawk li, bil-liġi, m’hemmx għalfejn jiġu nnotifikati. Kreditur li jkun responsabbli għall-obbligu tad-debitur f'falliment bħala kodebitur, garanti jew donatur responsabbli b’mod konġunt u in solidum, għandu jinnotifika fil-proċedimenti ta’ falliment il-pretensjoni potenzjali tiegħu ta’ rikors li kienet għadha ma tqajmitx qabel il-ftuħ tal-proċedimenti ta’ falliment skont kundizzjoni differita li l-kreditur jakkwista l-pretensjoni ta’ rikors kontra d-debitur f'falliment abbażi tal-pagament tal-pretensjoni li għandu jsir wara l-ftuħ tal-proċedimenti ta’ falliment. Meta xi kodebituri jew garanti oħrajn li jkunu responsabbli b’mod konġunt jew in solidum ikunu responsabbli wkoll għall-prestazzjoni tal-pretensjoni tal-kreditur, barra mid-debitur f'falliment, il-kreditur jista’ jinnotifika u jfittex li jistabbilixxi l-ammont sħiħ tal-pretensjoni fil-proċedimenti ta’ falliment, sakemm din titħallas kollha b’kundizzjoni ta’ riżoluzzjoni, li tiġi mwettqa meta l-pretensjoni tal-kreditur titħallas minn kodebitur jew garanti ieħor li jkun responsabbli b’mod konġunt jew in solidum. Jekk id-debitur ma joħroġx notifika fi żmien l-iskadenza stipulata, il-pretensjoni tiegħu kontra d-debitur f'falliment taqa’ u l-qorti ma tilqax in-notifika tardiva tal-pretensjoni.
Fil-proċedimenti ta’ falliment, mhuwiex neċessarju li tinnotifika l-pretensjonijiet ta' prijorità għall-pagament tas-salarji u l-kumpens tas-salarji tal-impjegati li x-xogħol tagħhom ma jibqax neċessarju minħabba l-ftuħ tal-proċedimenti ta’ falliment, għall-perjodu mill-ftuħ tal-proċedimenti ta’ falliment sa meta jispiċċa l-perjodu ta’ notifika, u ħlas ta’ terminazzjoni tal-impjieg tal-ħaddiema li l-kuntratti tax-xogħol tagħhom ikunu ġew itterminati mill-amministratur minħabba li xogħolhom ma jkunx baqa’ neċessarju minħabba l-ftuħ tal-proċdimenti ta’ falliment jew waqt dawk il-proċedimenti. Uħud mill-pretensjonijiet, relatati mal-kalkolu u l-pagament tat-taxxi, ma jiġux innotifikati wkoll.
Fejn pretensjoni tiġi garantita minn dritt ta’ separazzjoni, il-kreditur għandu jinnotifika din il-pretensjoni garantita fil-proċedimenti ta’ falliment billi jinnotifika wkoll id-dritt ta’ separazzjoni. Jekk, skont is-sitwazzjoni mal-ftuħ tal-proċedimenti ta’ falliment, dritt proprjetarju tad-debitur f'falliment jiġi rreġistrat fuq il-proprjetà immobbli u dak id-dritt proprjetarju jkun ristrett minn ipoteka rreġistrata jew ipoteka massima li d-dħul tagħha jkun ġie fis-seħħ qabel il-ftuħ ta-proċedimenti ta’ falliment, jitqies li l-ipoteka jew l-ipoteka massima u l-pretensjoni marbuta magħhom ikunu ġew irreġistrati fil-proċedimenti ta’ falliment fil-ħin.
Il-kredituri għandhom jinnotifikaw id-drittijiet ta’ esklużjoni tagħhom li jkunu rriżultaw qabel il-bidu tal-proċedimenti ta’ falliment fi żmien tliet xhur wara li l-avviż dwar il-ftuħ tal-proċedimenti ta’ falliment jiġi ppubblikat. Jekk kreditur ma jippreżentax notifika dwar id-drittijiet ta’ esklużjoni fi żmien l-iskadenza, id-dritt ta’ esklużjoni ma jiġix itterminat. Jekk l-amministratur ibigħ il-proprjetà li tkun is-suġġett ta’ dritt ta’ esklużjoni mhux innotifikat, il-kreditur li jkollu d-dritt ta’ esklużjoni jitlef id-dritt ta’ esklużjoni iżda jista’ jitlob pagament ta’ flus miksubin mill-bejgħ ta’ dik il-proprjetà, barra mill-kostijiet imġarrbin matul il-bejgħ. Il-kreditur li jkollu d-dritt ta’ esklużjoni ma jkollux id-dritt jitlob irkupru għad-danni. Il-kreditur jitlef id-dritt esklussiv u d-dritt għal pagament fi flus jekk ma jinnotifikax id-dritt sa meta l-pjan dwar l-ewwel distribuzzjoni ġenerali jiġi ppubblikat.
L-obbligi tad-debitur f'falliment li jirriżultaw wara l-ftuħ tal-proċedimenti ta’ falliment (b’ċerti eċċezzjonijiet) huma kkunsidrati bħala spejjeż tal-proċedimenti. Dawn jiġu maqsumin fi:
- kostijiet kurrenti (pereżempju, salarji u kumpens ieħor lil partijiet li jwettqu servizzi neċessarji għall-proċedimenti ta’ falliment, inklużi taxxi u kontribuzzjonijiet li għandhom jiġu kkakolati u mħallsin mid-debitur flimkien ma’ dawk il-pagamenti, kostijiet tal-amministratur, kostijiet tal-elettriku, l-ilma, it-tisħin u t-telefown u kostijiet oħrajn relatati mal-użu tas-sit tan-negozju għall-proċedimenti ta’ falliment, primjums tal-assigurazzjoni biex tiġi assigurata l-proprjetà fil-patrimonju f’każ ta’ falliment, il-kostijiet tal-pubblikazzjonijiet, l-ispejjeż legali tad-debitur f'falliment biex jikkuntesta l-pretensjonijiet, il-kostijiet għal servizzi ta’ kontabbiltà, amministrattivi u sevizzi oħrajn meħtieġa fil-proċedimenti ta’ falliment, eċċ.); u
- kostijiet okkażjonali (pagament tal-pretensjonijiet tal-kredituri li jkunu rriżultaw waqt il-proċedimenti ta’ saldu obbligatorju, twettiq tal-obbligi fuq bażi ta’ kuntratti bilaterali ta’ inadempjenza reċiproċi, twettiq ta’ obbligi sabiex jitwettqu tranżazzjonijiet legali urġenti u biex jitkompla n-negozju, kostijiet ta’ evalwazzjoni tal-proprjetà u atti oħrajn relatati mal-bejgħ, eċċ.).
Meta jinnotifika pretensjoni, il-kreditur jikseb id-dritt li jwettaq atti proċedurali fil-proċedimenti ta’ insolvenza prinċipali. Il-pretensjonijiet għandhom jiġu nnotifikati fi żmien l-iskadenza preskritta. Il-pretensjonijiet li jkunu rriżultaw qabel il-ftuħ tal-proċedimenti ta’ insolvenza biss jiġu nnotifikati.
Fi proċedimenti ta’ saldu obbligatorju, in-notifika u l-verifika tal-pretensjonijiet isiru b’mod speċjali sabiex tiġi vvalutata l-leġittimità proċedurali ta’ kreditur biex jivvota dwar saldu obbligatorju. Il-pretensjonijiet għandhom jitressqu fi żmien 30 jum minn wara l-jum li fih in-notifika dwar il-ftuħ tal-proċedimenti tiġi ppubblikata fuq il-paġni web tal-Aġenzija tar-Repubblika tas-Slovenja għar-Rekords Legali Pubbliċi u Servizzi Relatati (AJPES). Jekk ma jsirx l-avviż jew isir tard, il-kreditur ma jitlifx il-pretensjoni nnifisha iżda jitlef id-dritt tiegħu li jivvota.
Fi proċedimenti ta’ falliment, in-notifika u l-verifika tal-pretensjonijiet jiffurmaw il-bażi li fuqha tiġi ddeterminata d-distribuzzjoni tal-parimonju f’każ ta’ falliment. Fi proċedimenti bħal dawn, il-kredituri għandhom jinnotifikaw il-pretensjonijiet tagħhom fi żmien tliet xhur mill-jum li fih l-avviż dwar il-ftuħ tal-proċedimenti ta’ falliment jiġi ppubblikat fuq il-paġni web ta’ AJPES.
F’każ ta’ falliment personali, il-kreditur ma jitlifx il-pretensjoni jekk din tkun ġiet innotifikata wara l-iskadenza, iżda l-amministratur ipoġġiha fil-lista ta’ pretensjonijiet addizzjonali.
Kreditur li kontrih tkun infetħet kawża li tikkuntesta l-atti legali tad-debitur f'falliment għandu, fi żmien xahar mill-jum li fih il-kawża tiġi ppreżentata, jinnotifika fil-proċedimenti ta’ falliment il-pretensjoni tiegħu bħala pretensjoni kondizzjonali li tirriżulta jekk il-kawża tingħata b’deċiżjoni finali. Kreditur għandu jissottometti l-pretensjoni tiegħu għall-irkupru tad-danni minħabba t-terminazzjoni ta’ kuntratt ta’ lokazzjoni jew kuntratt ta’ inadempjenza bilaterali tal-amministratur, fi żmien xahar minn meta jirċievi dikjarazzjoni tad-debitur f'falliment fejn jeżerċita d-drittijiet ta’ terminazzjoni jew ta’ rtirar tiegħu.
Il-kontenut ta’ pretensjoni
Notifika ta’ pretensjoni fil-proċedimenti ta’ falliment għandha tinkludi:
1. l-ammont li għandu jiġi rikonoxxut bħala pretensjoni fil-proċedimenti; u
2. deskrizzjoni tal-fatti li minnhom tirriżulta l-eliġibbiltà tal-pretensjoni u l-evidenza tagħha, inkluża d-dokumentazzjoni sottomessa.
Notifika ta’ pretensjoni fil-proċedimenti ta’ falliment għandha tinkludi wkoll informazzjoni dwar il-kont bankarju li fih irid isir il-pagament tal-pretensjoni. Jekk il-kreditur ikun beda kawża jew proċedimenti oħrajn qabel il-ftuħ ta’ proċedimenti ta’ falliment, din għandha tinkludi wkoll informazzjoni dwar il-qorti jew awtorità kompetenti oħra li quddiemha jkunu qed isiru l-proċedimenti u n-numru ta’ referenza tal-kawża.
Talba sabiex tiġi vverifikata l-pretensjoni għandha tinkludi:
1. l-ammont tal-prinċipal tal-pretensjoni;
2. fejn il-kreditur fil-proċedimenti ta’ insolvenza jfittex l-imgħax ukoll apparti l-prinċipal: l-ammont kapitalizzat ta’ kwalunkwe interess ikkalkolat għall-perjodu mill-maturità sal-ftuħ tal-proċedimenti ta’ insolvenza; fil-każ ta’ pretensjonijiet ta’ prijorità tal-amministratur: l-ammont tal-interess ikkapitalizzat ikkalkolat;
3. fejn il-kreditur fil-proċedimenti ta’ insolvenza, barra mill-prinċipal, ifittex spejjeż imġarrbin bl-infurzar tal-pretensjoni fil-qorti jew proċedimenti oħrajn mibdijin qabel il-ftuħ tal-proċedimenti ta’ insolvenza: l-ammont ta’ dawn l-ispejjeż;
4. fejn il-kreditur ifittex li jistabbilixxi li l-pretensjoni hija pretensjoni ta’ prijorità: rikors espliċitu li l-pretensjoni titqies bħala pretensjoni ta’ prijorità mad-distribuzzjoni; u
5. fejn il-kreditur ifittex li jistabbilixxi li l-pretensjoni hija pretensjoni kondizzjonali: deskrizzjoni ċara taċ-ċirkostanzi li l-okkorrenza tagħhom tfisser ir-realizzazzjoni ta’ kundizzjoni differita jew ta’ riżoluzzjoni li l-pretensjoni tkun marbuta magħha.
Fil-proċedimenti ta’ insolvenza, kreditur jista’ jissottometti għadd ta’ pretensjonijiet permezz ta’ rikors wieħed.
Il-proċedura għall-verifika tal-pretensjonijiet
Il-proċedura għall-verifika tal-pretensjonijiet għandha tliet fażijiet:
1. Id-dikjarazzjoni tal-amministratur dwar il-pretensjonijiet sottomessi
L-amministratur jagħmel dikjarazzjoni dwar ir-rikonoximment jew l-ikkuntestar tal-pretensjonijiet billi jipprepara lista bażika ta’ pretensjonijiet ivverifikati (osnovni seznam preizkušenih terjatev). Fil-lista, għal kull pretensjoni, l-amministratur jiddikjara jekk hix rikonoxxuta jew ikkontestata. Il-qorti tippubblika l-lista fuq il-paġni web użati għall-pubblikazzjonijiet fil-proċedimenti ta’ insolvenza. Il-kredituri jistgħu joġġezzjonaw għal kwalunkwe żball dwar il-pretensjonijiet innotifikati fil-lista bażika fi żmien 15-il jum wara l-pubblikazzjoni tagħha billi jippreżentaw oġġezzjoni għal-lista bażika (ugovor proti osnovnem seznamu). Fejn l-oġġezzjoni tal-kreditur tkun iġġustifikata, l-amministratur għandu joħroġ korrezzjoni tal-lista bażika.
2. Id-dikjarazzjoni tal-kreditur dwar pretensjonijiet innotifikati ta’ kredituri oħrajn
Kull kreditur li jkun innotifika l-pretensjoni tiegħu fil-proċedimenti fil-ħin jista’ joġġezzjona għall-pretensjonijiet ta’ kredituri oħrajn billi jressaq oġġezzjoni li tikkuntesta pretensjoni (ugovor o prerekanju terjatve). Il-kreditur għandu jippreżenta l-oġġezzjoni li tikkuntesta pretensjoni fi proċedimenti ta’ saldu obbligatorju fi żmien 15-il jum u, fi proċedimenti ta’ falliment, fi żmien xahar wara l-pubblikazzjoni tal-lista bażika ta’ pretensjonijiet ivverifikati. Fi proċedimenti ta’ falliment personali u fi proċedimeti ta’ saldu obbligatorju, oġġezzjoni bħal din tista’ titressaq mid-debitur insolventi bħala parti għall-proċedimenti. L-amministratur idaħħal dikjarazzjonijiet tal-kredituri u tad-debitur dwar il-pretensjonijiet ikkuntestati fil-lista supplimentata tal-pretensjonijiet verifikati (dopolnjeni seznam preizkušenih terjatev). Kull żball li jirriżulta jekk oġġezzjoni ppreżentata ma tiġix indirizzata ssir pretensjoni għalih f’oġġezzjoni għal-lista supplimentata.
3. Id-Deċiżjoni tal-Qorti dwar il-verifika tal-pretensjonijiet:
Il-qorti tiddeċiedi dwar il-verifika tal-pretensjonijiet permezz ta’ deċiżjoni dwar il-verifika tal-pretensjonijiet (sklep o preizkusu terjatev). Fuq bażi ta’ din id-deċiżjoni, l-amministratur jipprepara lista finali ta’ pretensjonijiet ivverifikati (končni seznam preizkušenih terjatev), li l-qorti tippubblika flimkien ma’ Deċiżjoni dwar il-verifika tal-pretensjonijiet.
Fid-deċiżjoni dwar il-verifika tal-pretensjonijiet, il-qorti tiddeċiedi dwar l-oġġezzjonijiet, dwar il-pretensjonijiet ivverifikati u kkuntestati u dwar pretensjonijiet li x’aktarx jiġu kkorroborati u dwar min għandu jfittex li jieħu azzjoni fi proċedimenti oħrajn (jiġifieri kawżi) biex jistabbilixxi l-pretensjoni tiegħu. L-iskadenza għas-sottomissjoni tal-kawża hija ta’ xahar.
Il-patrimonju f’każ ta’ falliment huwa l-proprjetà tad-debitur f'falliment, li tkun irrealizzata biex jiġu koperti l-ispejjeż tal-proċedimenti u jitħallsu l-pretensjonijiet tad-debituri. Il-liġi tagħmel distinzjoni bejn “patrimonju f’każ ta’ falliment” u “patrimonju f’każ ta’ falliment speċjali”. Patrimonju f’każ ta’ falliment speċjali huwa proprjetà li tkun is-suġġett ta’ dritt ta’ separazzjoni jew assi monetarji miksubin bir-realizzazzjoni ta’ dik il-proprjetà. Għall-proprjetà kollha li tkun is-suġġett ta’ dritt ta’ separazzjoni, huwa neċessarju li jiġi stabbilit patrimonju f’każ ta’ falliment separat u li din il-proprjetà tiġi ġestita b’mod separat mill-proprjetà li hija parti mill-patrimonju f’każ ta’ falliment ġenerali u l-proprjetà ta’ patrimonju ta’ falliment speċjali oħrajn.
Il-parti rrealizzata ta’ patrimonju f’każ ta’ falliment hija patrimonju distribwibbli u hija maħsuba biex jitħallsu l-pretensjonijiet tal-kredituri. Il-patrimonju distribwibbli ġenerali huwa l-assi monetarji ġġenerati mir-realizzazzjoni tal-patrimonju f’każ ta’ falliment ġenerali, minbarra l-ispejjeż tal-proċedimenti ta’ falliment. Il-patrimonju speċjali distribwibbli jinkludi l-assi monetarji ġġenerati bir-realizzazzjoni tal-patrimonju f’każ ta’ falliment speċjali, minbarra l-kostijiet tar-realizzazzjoni.
Fir-rigward tal-pagament ta’ prijorità fil-proċedimenti ta’ falliment, il-pretensjonijiet tal-kredituri li jkunu rriżultaw qabel il-ftuħ tal-proċedimenti huma klassifikati kif ġej:
pretensjonijiet garantiti, li l-pagament tagħhom huwa garantit minn dritt ta’ separazzjoni li jinkludi d-dritt għal pagament ta’ prijorità tal-pretensjoni minn proprjetà speċifika; u
pretensjonijiet mhux garantiti, li fosthom jitħallsu l-ewwel il-pretensjonijiet ta’ prijorità, imbagħad il-pretensjonijiet ordinarji, segwiti minn pretensjonijiet subordinati u, fl-aħħar nett, drittijiet korporattivi.
Pretensjonijiet garantiti huma pretensjonijiet li l-pagament tagħhom ikun garantit minn dritt ta’ separazzjoni. Dritt ta’ separazzjoni huwa kull dritt li jinkludi d-dritt għal pagament ta’ prijorità tal-pretensjoni minn proprjetà speċifika. L-aktar dritt ta’ separazzjoni komuni huwa rahan. Fil-proċedimenti ta’ falliment, il-pretensonijiet garantiti jiħallsu bħala prijorità mill-flus miksubin mill-bejgħ tal-proprjetà li kienet soġġetta għal dritt ta’ separazzjoni.
Pretensjonijiet mhux garantiti huma pretensjonijiet li ma jkunux garantiti bi dritt ta’ separazzjoni. Dawn il-pretensjonijiet huma subordinati għall-ħlas lura tal-pretensjonijiet garantiti f’termini ta’ pagament mill-proprjetà li kienet s-suġġett ta’ dritt ta’ separazzjoni. Pagamenti mill-proprjetà li jifdal jitħallsu f’din l-ordni (1) pretensjonijiet ta’ prijorità, (2) pretensjonijiet ordinarji u (3) kull pretensjoni subordinata.
Il-pretensjonijiet ta’ prijorità huma dawk il-pretensjonijiet (mhux garantiti) li, bil-liġi, għandhom jitħallsu bħala prijorità, qabel il-pagament ta’ pretensjonijiet ordinarji (mhux garantiti) (pereżempju salarji u kumpens ta’ salarju għall-aħħar sitt xhur qabel il-ftuħ tal-proċedimenti ta’ insolvenza, ħlas ta’ terminazzjoni tax-xogħol lill-ħaddiema, kontribuzzjonijiet mhux imħallsin, eċċ.). Fejn jinbdew proċedimenti ta’ falliment minħabba li l-proċedimenti ta’ saldu obbligatorju ma jkunux irnexxew, il-pretensjonijiet li jirriżultaw matul il-proċedimenti ta’ saldu obbligatorju jkollhom il-prijorità assoluta u jitħallsu qabel il-pagament tal-pretensonijiet ta’ prijorità;
pretensjonijiet ordinarji huma pretensjonijiet mhux garantiti, li la huma ta’ prijorità u lanqas subordinati;
pretensjonijiet subordinati huma pretensjonijiet mhux garantiti li jitħallsu biss wara li jitħallsu l-pretensjonijiet mhux garantiti kollha kontra d-debitur fuq bażi ta’ relazzjoni ġuridika bejn il-kreditur u d-debitur, jekk id-debitur isir insolventi. F’saldu obbligatorju, il-pretensjonijiet subordinati jistgħu jiġu kkonvertiti f’sehem ta’ sjieda. Jekk ma jiġux trasferiti bħala kontribuzzjoni in natura, saldu obbligatorju kkonfermat ikollu l-effett li jitterminahom.
Id-drittijiet korporattivi, l-ishma jew l-ishma tan-negozju ma għandhomx il-karatteristiċi (natura ġuridika) ta’ dritt ta’ obbligazzjoni, u jagħtu lill-azzjonisti dritt għal parti proporzonata tal-bqija tal-patrimonju ta’ falliment.
Qabel isiru l-pagamenti lill-kedituri, l-ammont meħtieġ biex jitħallsu l-ispejjeż tal-proċedimenti ta’ falliment jiġi eskluż mill-patrimonju f’każ ta’ falliment (patrimonju distribwibbli). Il-kredituri jitħallsu fl-ordni li ġejja: kredituri ta’ separazzjoni, li l-pretensjoni tagħhom tkun garantita minn dritt ta’ separazzjoni (pereżempju, ipoteka), huma l-ewwel li jitħallsu mill-proprjetà li kienet is-suġġett tal-garanzija (patrimonju distribwibbli speċjali). Il-kredituri ta’ pretensjonijiet skont kuntratti jew tranżazzjonijiet legali oħrajn li jkunu ġew konklużi mid-debitur f'falliment fil-perjodu mill-ftuħ tal-proċedimenti ta’ saldu obbligatorju sal-ftuħ tal-proċedimenti ta’ falliment, skont ir-regoli dwar ir-restrizzjoni tan-negozju fil-proċedimenti ta’ saldu obbligatorju stipulati fil-liġi, jitħallsu l-ewwel mill-patrimonju distribwibbli ġenerali. Imbagħad, il-kredituri bi pretensjonijiet (ħaddiema) privileġġjati jitħallsu, u finalment il-kredituri l-oħrajn - kredituri ta’ pretensjonijiet ordinarji mhux garantiti u kredituri ta’ pretensjonijiet subordinati. Dak li jifdal mill-proprjetà rrealizzata jiġi distribwit fost l-azzjonisti.
Ftehim ta’ saldu obbligatorju maqbul b’vot tal-kredituri jrid jiġi kkonfermat ukoll minn qorti. F’deċiżjoni dwar il-konferma ta’ saldu obbligatorju, il-qorti:
1. tiddeċiedi jekk tikkonfermax is-saldu obbligatorju jew le;
2. tistabbilixxi l-kontenut tas-saldu kkonfermat billi tiddikjara:
- il-perċentwal tal-pagament tal-pretensjonijiet tal-kredituri;
- l-iskadenzi għall-ħlas tagħhom; u
- ir-rata tal-imgħax fuq il-pretensjonijiet tal-kredituri fil-perjodu mill-ftuħ tal-proċedimenti ta’ saldu obbligatorju sal-aħħar tal-iskadenza għall-pagament tagħhom;
3. tiddeċiedi liema pretensjonijiet ikunu ġew ivverifikati fil-proċedimenti ta’ saldu obbligatorju; u
4. tordna lid-debitur iħallas il-pretensjonijiet tal-kredituri, kif ivverifikat fil-proċedimenti ta’ saldu obbligatorju, fil-proporzjonijiet, fi żmien l-iskadenzi u bir-rati ta’ imgħax stabbiliti fis-saldu obbligatorju kkonfermat.
Ir-regola ta’ prijorità assoluta tapplika fil-proċedimenti. L-implimentazjoni tar-ristrutturar finanzjarju tan-negozju tad-debitur fil-proċedimenti ta’ saldu obbligatorju tfisser li:
l-azzjonisti tad-debitur jistgħu jżommu biss dik il-parti tal-kapital azzjonarju tad-debitur li tikkorrispondi għall-bqija tal-proprjetà tad-debitur li kienu jirċievu kieku l-proċedimenti ta’ falliment infetħu kontra d-debitur;
il-kredituri għandhom jingħataw kundizzjonijiet aktar favorevoli għall-pagament tal-pretensjonijiet tagħhom milli kieku nbdew proċedimenti ta’ falliment kontra d-debitur, b’konsiderazzjoni tal-ordni tal-prijorità u regoli oħrajn biex jitħallsu l-pretensjonijiet ta’ prijorità, ordinarji u subordinati u pretensjonijiet garantiti fil-proċedimenti ta’ falliment; u
l-operat tan-negozju tad-debitur jew il-parti vijabbli tiegħu jkomplu.
Ir-ristrutturar finanzjarju jitwettaq mid-debitur billi jitlob lill-kredituri biex jaqblu li jkollhom il-pretensjonijiet ordinarji tagħhom imnaqqsin jew il-pagament differit. Id-debitur għandu joffri lill-kredituri kollha perċentwal tal-pagament ugwali tal-pretensjonijiet ordinarji tagħhom, skadenzi ugwali għall-pagament tagħhom u l-istess rata ta’ imgħax mill-ftuħ tal-proċedimenti ta’ saldu obbligatorju sal-iskadenza għall-pagament tagħhom. Fejn id-debitur ikun kumpanija kapitali, id-debitur jista’ jitlob lill-kreditur jagħżel bejn:
li jaqbel ma’ tnaqqis u differiment tad-data dovuta tal-pretensjonijiet ordinarji tiegħu; jew
li l-pretensjonijiet jiġu trasferiti lid-debitur bħala kontribuzzjoni in natura fuq bażi ta’ żieda fil-kapital azzjonarju tad-debitur (skambju ta’ dejn ma’ ekwità).
Saldu obbligatorju ma jaffettwax il-pretensjonijiet ta’ prijorità jew id-drittijiet esklużi. Il-pretensjonijiet subordinati jiġu tterminati. Il-pretensjonijiet garantiti jistgħu jiġu ristrutturati biss b’mod volontarju f’saldu obbligatorju. Fi proċedimenti ta’ saldu obbligatorju fir-rigward ta’ kumpaniji kbar, medju jew żgħar, il-pretensjonijiet garantiti jistgħu jiġu ristrutturati b’differiment tal-maturità jew bi tnaqqis tar-rata ta’ imgħax, b’tali mod li deċiżjoni ta’ maġġoranza ta’ 75 % tapplika wkoll għal dawk il-kredituri li jkollhom dritt ta’ separazzjoni u li ma jkunux ivvutaw għas-saldu obbligatorju. F’dawn il-proċedimenti, l-esklużjoni ta’ parti vijabbli tan-negozju tad-debitur għal kumpanija oħra (spin-off) hija possibbli bħala miżura ta’ ristrutturar finanzjarju. Din hija permessa wkoll biex tirristrutura d-drittijiet ta’ separazzjoni fi dritt ta’ separazzjoni konġunt (hija meħtieġa maġġoranza ta’ 85 %).
Proċedimenti ta’ falliment kontra persuna ġuridika
Il-proċedimenti ta’ falliment isiru bl-intenzjoni li l-patrimonju ta’ falliment jiġi rrealizzat u jitħallsu l-kredituri. Bħala regola ġenerali, kuntratt ta’ bejgħ ta’ proprjetà tad-debitur f'falliment jista’ jiġi konkluż fuq il-bażi ta’ rkant pubbliku jew sejħa vinkolanti għall-offerti. Jista’ jiġi organizzat irkant pubbliku billi jiżdied il-prezz tal-bidu jew jitnaqqas il-prezz tal-bidu. Fil-proċedimenti ta’ falliment, in-negozju jew l-attività ta’ kumpanija jistgħu jinżammu billi tinbiegħ il-kumpanija f'irkant pubbliku bħala unità tan-negozju jew bil-bejgħ tal-partijiet vijabbli tagħha (il-bejgħ tan-negozju bħala negozju avvjat).
Qabel ma jsiru l-pagamenti lill-kredituri, l-ammont meħtieġ biex jitħallsu l-ispejjeż tal-proċedimenti ta’ falliment jiġi eskluż mill-patrimonju f’każ ta’ falliment. Il-kredituri jitħallsu fl-ordni li ġejja: il-kredituri ta’ separazzjoni li l-pretensjoni tagħhom tkun garantita minn dritt ta’ separazzjoni (pereżempju, ipoteka) jitħallsu l-ewwel mill-proprjetà li tkun is-suġġett tal-garanzija; imbagħad jitħallsu l-kredituri tal-pretensjonijiet skont kuntratti jew tranżazzjonijiet legali oħrajn li jkunu ġew konklużi mid-debitur f'falliment fil-perjodu mill-ftuħ tal-proċedimenti ta’ saldu obbligatorju sal-ftuħ tal-proċedimenti ta’ falliment, skont ir-regoli dwar ir-restrizzjoni tan-negozju fil-proċedimenti ta’ saldu obbligatorju kif inhu stipulat fil-liġi; imbagħad jitħallsu l-kredituri bi pretensonijiet privileġġjati (ħaddiema), u mbagħad il-kredituri l-oħrajn - kredituri ta’ pretensjonijiet ordinarji mhux garantiti u kredituri ta’ pretensjonijiet subordinati. Dak li jifdal mill-proprjetà rrealizzata jiġi distribwit fost l-azzjonisti.
Falliment personali
Bħal fil-każ tal-proċedimenti ta’ falliment relatati ma’ entitajiet ġuridiċi, il-proċedimenti ta’ falliment personali jitwettqu għall-pagament proporzjonali u simultanju tal-pretensjonijiet tal-kredituri kollha. Il-kredituri, għaldaqstant, jitħallsu mill-proprjetà tad-debitur b’mod proporzjonat u fl-istess ħin. Il-patrimonju ta’ falliment jinkludi l-proprjetà kollha tal-persuna insolventi fil-ftuħ tal-proċedimenti ta’ falliment, sakemm din ma tkunx eskluża mill-infurzar skont id-dispożizzjonijiet tal-Att dwar l-Infurzar Ċivili u s-Sigurtà (Zakon o izvršbi in zavarovanju). Minħabba li persuna fiżika, differenti minn persuna ġuridika, ma tiqafx teżisti fi tmiem il-proċedimenti tal-falliment, il-pretensjonijiet tal-kredituri li ma jkunux tħallsu fil-proċedimenti ta’ falliment ma jiġux irtirati. Bil-maqlub tal-pretensjonijiet tal-kredituri fil-proċedimenti ta’ entità ġuridika, l-eżekuzzjoni tal-pretensjonijiet fil-proċedimenti ta’ falliment personali ma tiġix irtirata mal-għeluq tal-proċedimenti ta’ falliment. Deċiżjoni dwar l-għeluq tal-proċedimenti ta’ falliment personali li tinkludi lista ta’ pretensjonijiet rikonoxxuti mhux imħallsin hija mezz ta’ kif il-kredituri li ma jkunux tħallsu jfittxu l-infurzar ta’ dawn il-pretensjonijiet.
Biex jinħeles mill-obbligi tiegħu, id-debitur f'falliment jingħata opportunità biex jippreżenta rikors qabel tinħareġ id-deċiżjoni dwar l-għeluq tal-proċedimenti ta’ falliment personali, fejn jitlob għall-ħelsien mill-obbligi tiegħu li jkunu rriżultaw qabel il-ftuħ tal-proċedimenti ta’ falliment personali li ma jkunux ser jitħallsu skont dawk il-proċedimenti. Fejn id-debitur f'falliment jippreżenta rikors għall-ħelsien mill-obbligi u fejn il-proċedimenti għall-ħelsien mill-obbligi wara l-perjodu ta’ verifika komplut jiġu riżolti b’suċċess, il-parti tal-obbligi tiegħu li inkella setgħet tiġi infurzata fuq bażi ta’ deċiżjoni dwar l-għeluq tal-proċedimenti ta’ falliment tiġi rinunzjata u, konsegwentement, id-dritt tal-kredituri biex jinfurzawha fil-qorti jiġi rtirat.
Anki jekk il-ħelsien mill-obbligi jkun favorevoli għad-debitur, il-ħelsien ma jaffettwax it-tipi ta’ obbligi tad-debitur li ġejjin:
1. id-drittijiet ta’ prijorità tal-ħaddiema;
2. il-pretensjonijiet kontra d-debitur f'falliment fuq bażi ta’ manteniment legali, kumpens għad-danni li jirriżultaw minn tnaqqis ta’ attivitajiet bażiċi jew abbiltà għax-xogħol imnaqqsa jew mitlufa, u kumpens għal manteniment mitluf minħabba l-mewt tal-persuna li kienet tipprovdih;
3. il-pretensjonijiet għal penali monetarji jew l-ikupru ta’ vantaġġ pekunarju miksub permez ta’ att kriminali pronunċjat fil-proċedimenti kriminali;
4. il-pretensjonijiet skont sentenza kondizzjonali li hija kondizzjonali għar-ritorn ta’ vantaġġ pekunarju miksub minn offiża kriminali jew fuq rimedju għad-danni kkawżati minn offiża kriminali;
5. il-pretensjonijiet għal multi jew l-irkupru ta’ vantaġġ pekunarju miksub minn offiża minuri pronunċjata fi proċedimenti ta’ offiża minuri;
6. il-pretensjonijiet għall-irkupru ta’ proprjetà miksuba b’mod illegali; u
7. il-pretensjonijiet għall-għoti ta’ rimedju għad-danni kkawżati intenzjonalment jew b’negliġenza gravi.
Il-proċedimenti ta’ saldu obbligatorju jingħalqu permezz ta’ deċiżjoni finali tal-qorti li tikkonferma s-saldu obbligatorju.
Kull kreditur li l-pretensjoni tiegħu tkun affettwata minn saldu obbligatorju kkonfermat jista’ jitlob lill-qorti biex tannulla s-saldu obbligatorju kkonfermat fejn id-debitur insolventi jkun jista’ jħallas il-pretensjonijiet ordinarji ta’ kredituri bħal dawn fil-parti l-kbira tagħhom jew kollha. Kawża li tfittex pretensjoni annullabbli għandha titressaq fi żmien sitt xhur wara l-iskadenza biex titħallas il-pretensjoni, kif inhu stabbilit fis-saldu obbligatorju kkonfermat.
Kull kreditur affettwat minn saldu obbligatorju kkonfermat jista’ jitlob lill-qorti biex tannulla s-saldu obbligatorju kkonfermat jekk dan ikun inkiseb b’mod frodulenti.
Kawża sabiex tiġi stabbilita pretensjoni annullabbli għandha tinfetaħ fi żmien sentejn wara li Deċiżjoni dwar il-konferma ta’ saldu obbligatorju ssir finali.
Il-qorti li tkun ħarġet id-deċiżjoni li tikkonferma s-saldu obbligatorju għandha l-kompetenza li tiddeċiedi dwar il-kawża.
F’deċiżjoni li fiha qorti tannulla s-saldu obbligatorju kkonfermat, il-qorti tista’ tordna lid-debitur iħallas kull parti mhux imħallsa tal-pretensjoni li tkun affettwata mis-saldu obbligatorju kkonfermat fi żmien perjodu stipulat mill-qorti, li ma jistax ikun itwal minn sena wara li d-deċiżjoni ssir finali.
L-għeluq ta' proċedimenti ta’ falliment kontra persuna ġuridika
Il-proċedimenti ta’ falliment kontra persuna ġuridika jingħalqu permezz ta’ deċiżjoni dwar l-għeluq tal-proċedimenti ta’ falliment. Il-qorti toħroġ din id-Deċiżjoni fuq bażi tar-rapport finali tal-amministratur, li jiġi ppreparat wara li l-amministratur ikun iffinalizza l-atti kollha stipulati bil-liġi u fuq il-bażi tal-opinjoni tal-kumitat tal-kredituri. L-amministratur għandu jissottometti r-rapport finali lill-qorti fi żmien xahar minn wara l-finalizzazzjoni tad-distribuzzjoni finali.
Meta tinstab il-proprjetà tad-debitur f'falliment wara li l-qorti tkun ħarġet deċiżjoni dwar l-għeluq tal-proċedimenti ta’ falliment, il-proċedimenti ta’ falliment kontra d-debitur jistgħu jinfetħu fir-rigward tal-proprjetà li tkun instabet aktar tard, fuq talba tal-kreditur li jkollu d-dritt li jwettaq atti proċedurali, u li d-dritt tiegħu li jipparteċipa ma jkunx ġie rtirat qabel it-tmiem tal-proċedimenti ta’ falliment, jew inkella fuq talba ta’ azzjonista tad-debitur f'falliment.
L-għeluq ta' falliment personali
Falliment personali jingħalaq permezz ta’ deċiżjoni dwar l-għeluq tal-proċedimenti ta’ falliment.
Jekk jingħata l-ħelsien mill-obbligi lil debitur li jkun personalment f'falliment, kull kreditur li l-pretensjoni tiegħu tkun affettwata mid-deċiżjoni finali dwar il-ħelsien mill-obbligi jista’ jitlob lill-qorti biex tannulla l-ħelsien mill-obbligi li kien is-suġġett tad-Deċiżjoni, meta d-debitur ikun kiseb id-deċiżjoni dwar il-ħelsien mill-obbligi bil-ħabi jew il-preżentazzjoni ta’ informazzjoni skorretta dwar il-proprjetà tiegħu jew permezz ta’ xi tip ieħor ta' frodi. Kawża għandha tinfetaħ fi żmien tliet snin wara li d-deċiżjoni dwar il-ħelsien mill-obbligi ssir finali (l-Artikolu 411 taz-ZFPPIPP). Il-kredituri li - wara li d-deċiżjoni dwar il-ħelsien mill-obbligi ssir finali - isibu proprjetà tad-debitur li kienet għand id-debitur qabel ingħata l-ħelsien mill-obbligi (u nħbiet) jistgħu jfittxu wkoll l-annullament mill-ħelsien mill-obbligi billi jitolbu l-ftuħ tal-proċedimenti ta’ falliment fir-rigward ta’ proprjetà bħal din. F’dan il-każ, il-kawża biex jiġi annullat il-ħelsien mill-obbligi m’hemmx għalfejn li titressaq fi żmien l-iskadenza ta’ tliet snin.
Kull kreditur għandu jġarrab l-ispejjeż tiegħu stess biex jipparteċipa fi proċedimenti ta’ insolvenza.
Fi proċedimenti ta’ insolvenza li jkunu nfetħu fuq rikors tad-debitur, l-ispejjeż tal-proċedimenti u kull spiża oħra jiġu mġarrbin mid-debitur.
Fi proċedimenti ta’ saldu obbligatorju kontra kumpaniji kbar, medji jew żgħar li jkunu nfetħu fuq rikors tal-kredituri, l-ispejjeż inizjali tal-proċedimenti għandhom jitħallsu mir-rikorrent fil-proċedimenti. F’dawn il-proċedimenti, ir-rikorrent iġarrab ukoll l-ispejjeż tat-tariffi tal-amministratur. Id-debitur li kontrih jinfetħu l-proċedimenti jġarrab l-ispejjeż tal-pagamenti li ġejjin:
- taħt il-kuntratti konklużi ma’ konsulenti kwalifikati legali u finanzjarji rigward servizzi legali u finanzjarji li huma meħtieġa sabiex jitħejja r-rapport dwar is-sitwazzjoni finanzjarja u l-operat tad-debitur, il-pjan ta’ ristrutturar finanzjarju u dokumenti oħrajn li għandhom jiġu sottomessi bħala parti mill-proposta għas-saldu obbligatorju;
- skont kuntratt ma’ awditur dwar l-awditu tar-rapport dwar is-sitwazzjoni finanzjarja u l-operat tad-debitur; u
- skont kuntratt ma’ valutatur awtorizzat biex jirrevedi l-pjan ta’ ristruttur finanzjarju.
Fi proċedimenti ta’ falliment, il-kosijiet tal-proċedimenti u l-ispejjeż waqt il-proċedimenti jitħallsu mill-patrimonju ta’ falliment qabel il-pretensjonijiet jitħallsu mill-patrimonju distribwibbli. Meta r-rikors għall-ftuħ ta’ proċedimenti ta’ falliment jitressaq minn kreditur, il-kreditur għandu jagħmel depożitu sabiex ikopri l-ispejjeż inizjali tal-proċedimenti ta’ falliment, filwaqt li jżomm id-dritt li jirkupra l-avvanz imħallas skont ir-regoli dwar il-pagament tal-ispejjeż tal-proċedimenti ta’ falliment.
Fi proċedimenti ta’ ristrutturar preventivi, id-debitur irid jerġa’ jħallas is-sehem proporzjonat tiegħu tal-ispejjeż tal-kredituri li jkunu pparteċipaw fil-proċedimenti li, skont il-prattika tan-negozju stabbilita b’mod ġenerali, ġeneralment ikunu koperti mid-debitur. Id-debitur u l-kredituri jaqblu dwar l-irkupru ta’ dawn l-ispejjeż fil-ftehim dwar ir-ristrutturar finanzjarju.
Il-kundizzjonijiet għall-annullabbiltà
Il-kredituri u l-amministratur tal-falliment għandhom id-dritt li jikkontestaw att legali tad-debitur. Kawża jew oġġezzjoni jitressqu kontra l-persuna li għall-benefiċċju tagħha jkun twettaq l-att annullabbli.
Kull att legali jista’ jiġi kkuntestat (inklużi l-ommmissjonijiet) li jirriżultaw f’pagament inugwali jew imnaqqas tal-kredituri tal-falliment jew li jqiegħdu kreditur partikolari f’pożizzoni aktar favorevoli (l-għoti ta’ vantaġġ lill-kredituri, imsejjaħ l-element oġġettiv tal-annullabbiltà). Meta jikkuntesta, l-applikant irid jagħti prova li l-parti li għaliha jkun twettaq l-att annullabbli kienet taf, jew kellha tkun taf, dwar is-sitwazzjoni finanzjarja ħażina tad-debitur (l-element suġġettiv tal-annullabbiltà). Il-liġi tipprevedi preżunzjonijiet statutorji meta tqis li din il-kundizzjoni hija ssodisfata u każijiet fejn ma jkunx possibbli li tikkontesta l-atti legali. Il-liġi tistipula wkoll il-kontenut tar-rikors u l-metodu li bih titfittex l-annullabbiltà fid-dettall.
Il-perjodu li fih jistgħu jsiru l-atti annullabbli
L-atti legali li jistgħu jiġu kkuntestati fil-proċedimenti ta’ falliment huma dawk li jkunu twettqu fil-perjodu mill-aħħar sena ta’ qabel il-preżentazzjoni ta’ rikors biex jinbdew proċedimenti ta’ falliment sal-ftuħ tal-proċedimenti ta’ falliment. Att legali mhux imħallas (jew atti legali ta’ kontrovalur baxx b’mod disproporzjonat) jista' jiġi kkuntestat meta jkun sar fil-perjodu li jibda 36 xahar qabel il-preżentazzjoni ta’ talba biex jinbdew il-proċedimenti ta’ falliment u li jispiċċaw mal-ftuħ tal-proċedimenti ta’ falliment. Kawża għall-annullabbiltà għandha tiġi ppreżentata fi żmien 12-il xahar wara li deċiżjoni dwar il-ftuħ ta’ proċedimenti ta’ falliment issir finali.
Liema atti ma jistgħux jiġu kkontestati
Mhuwiex possibbli li tikkuntesta atti legali mwettqin mid-debitur f'falliment waqt proċedimenti ta’ saldu obbligatorju, skont ir-regoli legali applikabbli għat-twettiq tan-negozju tad-debitur fil-proċedimenti; l-atti legali mwettqin mid-debitur f'falliment biex iħallas il-pretensonijiet tal-kredituri fil-proporzjonijiet, fi żmien l-iskadenzi u bir-rati ta’ mgħax stipulati f’saldu obbligatorju kkonfermat, u pagamenti ta’ kontijiet ta’ skambju jew ċekkijiet li kieku l-parti l-oħra kellha tirċievi pagament biex id-debitur f'falliment ma jitlifx id-dritt tal-irkupru kontra persuna oħra obbligata skont il-kont ta’ skambju jew ċekk.
L-atti legali mwettqin minn debitur biex jitħallsu l-pretensjonijiet tal-kreditur jew biex jitwettqu obbligi oħrajn skont ftehim ikkonfermat dwar ir-ristrutturar finanzjarju lanqas jistgħu jiġu kkuntestati.
Karatteristiċi speċjali f’falliment personali
Il-perjodu ta’ annullabbiltà għall-atti legali mhux imħallsin u għal atti legali mwettqin mid-debitur f'falliment għal-benefiċċju ta’ persuna assoċjata mill-qrib huwa ta’ ħames snin f’każ ta’ fallimet personali. Din ir-regola tinkludi l-kuntratti ma’ persuni fiżiċi assoċjati mill-qrib, kif ukoll persuni ġuridiċi li jkunu assoċjati mad-debitur f'falliment jew persuni fiżiċi asoċjati mill-qrib. Dawn huma persuni legali li fihom debitur f'falliment jew il-persuni li magħhom id-debitur huwa assoċjat mil-qrib għandhom individwalment jew flimkien sehem ta’ mill-anqas 25 % tal-kapital sottoskritt jew għandhom sehem ta’ 25 % mid-drittijiet tal-vot, jew id-dritt li jaħtru u jirrevokaw persuni awtorizzati li jirrappreżentaw il-persuna ġuridika, jew dawn il-persuni jkunu awtorizzati li jirrappreżentaw lill-persuna ġuridika jew għall-benefċċju ta’ kumpaniji assoċjati magħhom.
L-aħħar aġġornament: 23/05/2018